Rand wéér in sak en as naby R15 | Netwerk24
Rand wéér in sak en as naby R15
Deur Elvira Wood 13 Junie 2019 07:26
’n Dollar sou jou vroeg Donderdagoggend R14,91 kos. Foto: Elvira Wood
Pres. Donald Trump se kommentaar Woensdag dat hy “voel” dat daar ’n goeie kans is dat die VSA en China wél ’n handelsooreenkoms gaan sluit, het die rand in sak en as gelaat.
Dit het op R14,86 teenoor die dollar gesluit.
Vroeg Donderdagoggend het die rand steeds agteruitgeboer en verhandel teen R14,91.
Die rand het dus binne 24 uur met 26c teenoor sy Amerikaanse eweknie teruggesak.
Trump het China egter in dieselfde asem gedreig dat as ’n ooreenkoms nie onderteken word nie, sal hy wel invoertariewe op Chinese produkte wéér verhoog.
Reuters berig verder dat hoewel ontleders in ’n stadium voorspel het dat daar ’n kans is dat die Federale Reserweraad (Fed) in Junie rentekoerse in die VSA kan verlaag, dink hulle nou eerder dat dit onveranderd gelaat gaan word.
Dit kom nadat die inflasiekoers in dié land wel in Mei met 0,1% gestyg het.
’n Hoër rentekoers maak beleggings in dié land meer aantreklik en ondersteun die dollar.
Die rand het ook teenoor die Britse pond en euro teruggesak.
Dit het vroeg Donderdagoggend teen R18,92 teenoor die pond en R16,85 teenoor die euro verhandel.
Goud: $1 335,30 per fynons
Platinum: $812 per ons
Olie: $60,34 per vat
Bitcoin: $8 130,40/R126 094
Ethereum: $259,61/R4 035
Meer oor: Donald Trump | China | Vsa | Handelsoorlog | Dollar | Rand
Rand nóg 10c sterker